Opdateret tirsdag klokken 06.40 Tirdag er højre spor spærret i begge retninger på Holbækmotorvejen mellem Vigerslevvej og Sønderkær, oplyser Københavns Kommune og Vejdirektoratet på Twitter. Forvent længere rejsetid i begge retninger hele dagen. Find andre veje, tag toget eller cyklen, lyder beskeden.

Det skulle tage 13 timer at få udført arbejdet med at løfte og montere den nye cykelbro ved Folehaven i Valby, men da arbejdet endnu ikke er helt fuldført, er en delvis afspærring af Holbækmotorvejen forlænget et par dage.

Mellem lørdag aften klokken 21 og søndag formiddag var et stykke af Holbækmotorvejen og Folehaven totalt spærret for trafik, da det 32 meter lange brofag til den nye Folehavebro skulle løftes på plads og monteres hen over motorvejen.

Læs også Cykelbro løftes på plads og lukker motorvej – sådan påvirker det trafikken

Planen var, at nattens afspærring skulle ophæves klokken ti søndag formiddag, men det kommer til at tage længere tid end forventet at gøre arbejdet færdigt.

- Selve brofaget er løftet på plads, men det tager desværre længere tid, end vi regnede med at få fastmonteret brofaget ude i siderne, siger senior projektleder Lennart Lynge Larsen fra Bladt Industries, der udfører opgaven for Københavns Kommune, i en pressemeddelelse.

Derfor skal bilister på strækningen forberede sig på, at der vil være et spor mindre i hver retning at brede sig på.

Find andre veje eller tag cyklen

Tirsdag er der fortsat et spor spærret i hver retning mellem Vigerslevvej og Sønderkær.

Det oplyser Københavns Kommune og Vejdirektoratet på Twitter.

- Forvent længere rejsetid i begge retninger hele dagen. Find andre veje, tag toget eller cyklen, lyder beskeden.

Også i dag, tirsdag, er højre spor spærret i begge retninger på den første del af Holbækmotorvejen mellem Vigerslevvej og Sønderkær. Forvent længere rejsetid i begge retninger hele dagen. Find andre veje, tag toget eller cyklen. https://t.co/t8RrbXAL17 — TrafikkenHovedstaden (@trafikhovedstad) December 17, 2019

Mandag morgen lød beskeden fra Vejdirektoratet ligeledes, at de spærrede spor ville føre til trafikale udfordringer:

- Det vil denne morgen give ekstraordinær lang rejsetid - også på det sidste stykke af Holbækmotorvejen i retning mod København, skriver Vejdirektoratet på Twitter.

Mandag morgen klokken 07.34 oplyser Vejdirektoratet, at der skal påregnes 30 minutters forlænget rejsetid.

- Vi forventer, at forsinkelsen vil vare ved resten af morgenen, skriver de.

Det vil sige, at bilister godt kan komme igennem, men man kan med fordel vælge andre ruter, da der vil være nedsat fremkommelighed på strækningen.

Læs også Alt er timet og tilrettelagt - klar til løft af bro

Lennart Lynge Larsen anslår, at afspærringerne kan fjernes senest i løbet af tirsdag og muligvis før.

- Vi arbejder, så hurtigt vi kan, men det skal også være forsvarligt både i forhold til byggeriet af broen og i forhold til den trafik, der kører forbi, siger han.

Dobbeltrettet cykelsti

Mens arbejdet med at montere broen har stået på natten til søndag, har Københavns Kommune benyttet muligheden til at få ordnet en række andre opgaver på vejen.

Her er der blevet fjernet trafiksignaler og et fodgængerfelt, og der er lavet belægnings- og gravearbejde.

Læs også 135 meter: Nu får København endnu en bro

Når stålbroen står færdig til foråret, bliver den en ny indgang til København for de cyklister, der kommer til byen fra syd.

Cyklisterne kan se frem til en dobbeltrettet cykelsti og fodgængersti, der ligger mellem Vigerslevvej og Sønderkær.